Mitme tuntud ja tunnustatud ühiskonnategelase arvamuse kohaselt on tänavu üle pika aja selline aasta, kus Eesti riigi tunnustuse saavad need inimesed, kes seda ka tegelikult väärivad. Positiivselt hinnatakse seda, et väärtustatakse tegevust, mis tõesti on toetanud meie riiki ja kultuuri.    SLÕL teatab täna, et teiste seas saab president Toomas Hendrik Ilveselt tänavu ordeni Putini Venemaa kritiseerimisega tuntuks saanud ameeriklane Anne Applebaum.    Presidendilt Maarjamaa Risti III klassi teenetemärgi pälvinud Applebaumi peetakse USA üheks suuremaks Venemaa-eksperdiks. Ajaloolane ja ajakirjanik Applebaum on muu hulgas tuntust kogunud Venemaa presidendi Vladimir Putini nõukogudeaegselt üleoleva välissuhtluse arvustamisega ning üleskutsetega lääneriikidele, et nood  suhtleksid Venemaaga ühtsemalt ja karmimalt.    Pulitzeri auhinna omanik ja Poola välisministri Radek Sikorski abikaasa (neil on kaks last) Applebaum väisas mullu oktoobris Ilvese kutsel ka Eestit, lüües kaasa Pärnus peetud väitluspäeval, kus lahati Eesti ja Euroopa Liidu tulevikku. Tolle ürituse lõpetas Ilvese ja Applebaumi kahekõne ajaloo mõtestamisest, Euroopast ja Venemaast.    Palju poleks aga puudunud, et too kahekõne oleks nurjunud, sest Applebaumi lennuk saabus Tallinna oodatust  tervelt tund aega hiljem. Et presidendi külaline siiski õigeks ajaks Pärnusse jõuaks, hankis presidendi kantselei alarmsõiduloa ja Applebaum sõidutati üritusele sinise vilkuri saatel.